KIRJALLINEN KYSYMYS P-3853/02 esittäjä(t): Francesco Fiori (PPE-DE) komissiolle. Grana Padano -juuston vienti Sveitsiin.



Virallinen lehti nro 192 E , 14/08/2003 s. 0141 - 0142



KIRJALLINEN KYSYMYS P-3853/02 esittäjä(t): Francesco Fiori (PPE-DE) komissiolle (23. joulukuuta 2002) Aihe: Grana Padano -juuston vienti Sveitsiin Sveitsin liittovaltion laissa RS 632.110.411, joka koskee Sveitsin ja Euroopan yhteisön välistä juustokauppaa, on säädetty, että Grana Padano -juustoa voidaan myydä ilman tullia ja määrällisiä rajoituksia, jos sen vesipitoisuus ei ylitä 33,2 prosenttia. Marraskuussa 2002 kuitenkin tiettyjen Grana Padano -juustolajien (vähintään 16 kuukautta kypsytettyjä ja vesipitoisuudeltaan joko 34,1 tai 34,8 %) tuonti Sveitsiin kiellettiin. Italian viranomaisten ja tutkimuslaitosten antamien aikaisempien ja nykyisten tietojen mukaan minkään yli 16 kuukautta kypsytetyn Grana Padano -juuston vesipitoisuus ei ylitä 33,2 prosenttia ellei juuston analysointia varten otetusta näytteestä ole tarkoituksella poistettu suurta osaa juuston kuoresta ja sen alla olevasta pehmeästä osasta. Nämä osat ovat tunnetusti Grana Padanon syötäviä osia, minkä vuoksi ne olisi otettava huomioon juustoa analysoitaessa. Yhteen näytteeseen perustuva analyysi ei ole luotettava. Kaikissa EU:n rajatarkastuksissa tehtävissä näytteidenottomenettelyissä vaaditaan useiden näytteiden ottoa ja kunkin näytteen jakamista kuuteen samankokoiseen osaan, joista yksi tai kaksi osaa toimitetaan vientiyritykselle, yksi osa lähetetään analysoitavaksi ja loput säilytetään lisätarkastusten varalta siinä tapauksessa, että joku valittaa asiasta. Voiko komissio vahvistaa, - ovatko Sveitsin viranomaiset vaatineet vain yhtä näytettä (kiilanmuotoinen pala, jonka kummallakin puolella on kuorta ja jonka paino on noin 1,5 kg) laboratoriotutkimuksia varten sen määrittelemiseksi, onko kyseisen Grana Padano -juustolajin vesipitoisuus kansainvälisen standardin FIL-IDF 4a:1982 mukainen, - pyritäänkö tällä menettelyllä vähittäiseen mutta varmaan tuonnin vähentämiseen, etenkin Grana Padanon osalta, - voidaanko tätä menettelyä pitää näin ollen eräänlaisena epäsuorana suojeluna, mikä on vastoin kyseisten maiden välistä vapaakauppasopimusta? Pascal Lamyn komission puolesta antamatäydentävä vastaus (12. maaliskuuta 2003) Sveitsin valtion Bernissä sijaitseva tullilaboratorio käyttää Grana Padano -juuston kosteusprosentin mittaamiseen menetelmää numero CH 5.02, jota kuvataan elintarvikkeiden analyysiä koskevassa Sveitsin käsikirjassa. Menetelmä vastaa yhteisön jäsenvaltioiden tullilaboratoriot käyttämää standardia FIL-IDF 4a-1982. Koska Sveitsin laboratorion käyttämä menetelmä on ISO 17 025 -standardin mukainen, tulosten on vastattava tiettyjä laatukriteerejä erityisesti kokeiden toistettavuuden suhteen. Näytteenotosta itsestään voi aiheutua tiettyä vaihtelua otetun näytteen tyypin ja näytteenoton laajuuden mukaan. Näytteen tyypistä todettakoon, että Sveitsin tulli käyttää analyyseihin kiilanmuotoisia juustotahkon lohkoja, kun taas Italian juustoala käyttää tahkosta kairaamalla otettuja näytteitä. Näytteenoton laajuutta tarkasteltaessa on otettava huomioon se, että eri juustoerissä saattaa olla vaihtelua. Sveitsin tulli ottaa tahkoista näytteiksi yleensä 23 kilogramman painoisia lohkoja valiten satunnaisesti yhden tahkon kymmenestä eri erästä eli yhteensä kymmenen näytettä. Tämä vaikuttaa edustavalta näytteenotolta. Komissiolla ei ole näiden tietojen valossa perusteltua syytä epäillä Bernin tullilaboratorion analyysin laatua. Tämän vuoksi komissio ei voi yhtyä arvoisan parlamentin jäsenen esittämään huoleen siitä, että Sveitsi haluaisi epäsuorasti rajoittaa yhteisöstä tulevaa tuontia. Yhteisön ja Sveitsin välinen juustokauppa ja erityisesti vienti Italiasta Sveitsiin on viimeisen kymmenen vuoden aikana lisääntynyt huomattavasti, mutta määrät ovat kuitenkin hieman laskeneet viime vuosina. Kesäkuun 1. päivänä 2002 voimaan tullut Euroopan yhteisön ja Sveitsin valaliiton sopimus maataloustuotteiden kaupasta helpottaa kahdenvälistä kauppaa. Sopimuksen keskeisiin määräyksiin kuuluu juustomarkkinoiden täydellinen vapauttaminen asteittain viiden vuoden aikana. Huomattakoon, että sopimuksen (liitteen 11 lisäys 6) mukaan yhteisö ja Sveitsi tunnustavat vastavuoroisesti ihmisravinnoksi tarkoitetun nautaeläinten maidon ja maitotuotteiden kaupan edellytysten vastaavuuden, minkä johdosta kyseiset tuotteet liikkuvat yhteisön ja Sveitsin välillä samoin edellytyksin kuin yhteisön sisäisessä kaupassa. Sopimuksella käyttöön otettujen kahdenvälisten rakenteiden ansiosta voidaan parantaa yhteistyötä Sveitsin viranomaisten kanssa myös kaikissa juustomarkkinoiden yhdentymiseen liittyvissä asioissa.